b'\n_START_ARTICLE_\nOtobreda 76 mm\n_START_PARAGRAPH_\nOtobreda 76 mm on italialaisen Otobreda-yhtym\xc3\xa4n valmistama laivatykki. Se perustuu aiempaan Oto Melaran 76/62 mm Allargato-tykkiin, joka oli suurempi ja raskaampi sen tulinopeus oli hitaampi. Ajoneuvoon asennettava versio sai nimen Otomatic, jolloin kyseess\xc3\xa4 oli liikkuva ilmatorjunta-ajoneuvo, mutta sen tuotantoa ei kuitenkaan aloitettu. Otobreda 76:n tulinopeus on hyvin suuri, jolloin sen kranaattiry\xc3\xb6pyll\xc3\xa4 voidaan torjua ohjuksia l\xc3\xa4hiet\xc3\xa4isyydelt\xc3\xa4. Luonnollisesti my\xc3\xb6s tavanomainen ilmatorjunta, pintamaalien ja maakohteiden tulittaminen on mahdollista. Tykille on saatavilla muun muassa panssarinl\xc3\xa4p\xc3\xa4isy- ja sirpalekranaatteja. Tykin tornia on kehitetty viime vuosien aikana vaimentamaan sen aiheuttamaa tutkaheijastusta._NEWLINE_Tykkij\xc3\xa4rjestelm\xc3\xa4 soveltuu asennettavaksi verrattain pieniin sota-aluksiin kuten korvetteihin ja vartiolaivoihin. Tykkimalli on laajasti k\xc3\xa4yt\xc3\xb6ss\xc3\xa4 53:n valtion merivoimissa. Se on valittu my\xc3\xb6s modernien italialais-ranskalaisten Horizon- ja FREMM -luokkien tykkikalustoksi._NEWLINE_Super Rapid on versio jonka tulinopeus on nostettu 120:een laukaukseen minuutissa ja \xc3\xa4\xc3\xa4rikantamaa kasvatettu 30 kilometriin.'